**כלי יקר ויקרא פרק ו**

פרשת צו

(ב) צו את אהרן ואת בניו לאמר...

ועל צד הרמז שהזכיר חשכת הגלות שנמשל ללילה, ובעצם הזמן ההוא ממרום שלח ה' אש ביעקב ויש לחוש פן חס ושלום מנפש ועד בשר יכלה ואיה הבוקר אשר אמר, על כן אמר שאש של מעלה שורף ואינו מכלה **כי אש המזבח תוקד בו בישראל כי כל אש שלמעלה כך טבעו ששורף ואינו מכלה ואש המזבח יוכיח וכמו שאמרו חז"ל (חגיגה כז א) פושעי ישראל אין אש של גיהנום שולט בהם, קל וחומר ממזבח הזהב שלא היה עליו כי אם כעובי דינר זהב ולא נשרף קל וחומר אלו שמלאים מצוות כרימון**. ומסיק בתנחומא (שמות טו) שאש של מעלה כך טבעו ששורף ואינו מכלה וראיה מן אש דסנה כי הסנה איננו אכל. וזה לימוד נפלא על מה שנאמר ממרום שלח ה' אש לומר לך אשיו משום חציו כי חציו כלים וישראל אינן כלים כך אשיו אשר שלח ה' ממרום הוא ולא יבער בם לכלותם, אלא אש הדומה לאש המזבח תוקד בו עד הבוקר עד שיעלה בוקרן של ישראל:

...ומה שאמרנו כל הלילה עד הבוקר רמז לזמן הגלות, פירוש זה מוכרח מן המדרש שמסיק בילקוט (רמז תעט) זאת תורת העולה אמר ר' אבא בר יודן משל למלך שכיבדו אוהבו בחבית של יין וכלכלה של תאנים אמר לו המלך זו היא דורון, אמר ליה אדוני המלך לפי שעה כבדתיך אבל כשתכנס לפלטין אתה יודע במה אני מכבדך, כך אמר הקדוש ברוך הוא למשה זאת תורת העולה הוא העולה בתמיה, אמר לפניו רבונו של עולם לפי שעה הקרבתי אותה אבל כשתיטיב ברצונך את ציון ותבנה חומות ירושלים אז תחפוץ זבחי צדק עולה וכליל:

וקשה על מדרש זה, היכן רמוז בפסוק תשובה זו כי הקושיא כאן והתשובה בספר תהלים (נא כ - כא), אלא ודאי שבעל מדרש זה סמך על יתור עד הבוקר הנאמר כאן ודרש שמשה השיב להקב"ה דוקא כל הלילה בעולם הזה הנמשל ללילה תקבל זה ועד הבוקר לזמן הגאולה כשיעלה בוקרן של ישראל דהיינו כשתיטיב ברצונך את ציון ולא עד בכלל כי אז תחפוץ זבחי צדק, ונקט אגב שטפיה לשון הפסוק שבתהלים אבל כל תשובה זו הוציא מן יתור עד הבוקר, וכוונת המאמר הוא שהעולה של העולם הזה באה על חטא ההרהור וכי זה כיבוד ודורון כי אין כבוד לה' שיחטא ויביא קרבן כי יותר היה טוב שלא יחטא ולא יביא קרבן כי קרבן זה אינו דורון כלל אלא תשלום החטא וכי מכבדים את המלך בתשלום חובו, ועל כן הביא משל מן התאנים ויין לפי שנאמר (הושע ט י) כענבים במדבר מצאתי ישראל כבכורה בתאנה, כי במדבר היו ישראל חוטאים ורעים מתוכם ומברם כמו שיתבאר בעזר ה' בפסוק (במדבר יא ד) והאספסוף אשר בקרבו התאוו תאוה עיין שם, ובזה המשילם לענבים שנראין יפים מבחוץ ובתוכם פסולת וגרעינין, והתאנים יש להם עוקץ מבחוץ כדמסיק בילקוט פרשת לך לך (רמז פ) בענין המילה מה התאנה אין בה פסולת כי אם עוקצה וכו', והיין הוא אחר הסרת הפסולת שמתוכו, וכלכלה של תאנים הוא אחר שחתכו העוקצין, והמשיל אליהם הקרבנות המכפרים בעד חטא המעשה והרהור שמבית ומחוץ, ובאה התשובה על זה כל הלילה בעולם הזה בעוד היות האדם מסובך בחשכת חומרו אז אדם אין צדיק בארץ אשר יעשה טוב ולא יחטא, דוקא כל זמן היותו בארץ מחובר בחלק הארצי החומרי שבו, אמנם כשיעלה בוקר הגאולה אז יוסר לב האבן מקרב ישראל אז תחפוץ זבחי צדק עולה וכליל לא עולה וחטאת אלא שלמים ועולת נדבה הבאים דרך צדקה ודורון, אז יעלו לרצון פרים הבאים דרך צדקה ודורון, וזה פירוש יקר:

כל הלילה עד הבוקר. המפרשים אמרו לפי שהעולה באה לכפר על הרהור הלב אשר עיקרו בלילה שנאמר (מיכה ב א) חושבי און ופועלי רע על משכבותם באור הבוקר יעשוה, על כן זמנה כל הלילה. ובתנחומא (עיין פנחס יג) מצינו סתירה לדעה זו שמסיק שם צדק ילין בה (ישעיה א כא) אמר ר' יודא בר סימון לא לן אדם בירושלים ובידו עוון כיצד תמיד השחר היה מכפר על עבירות של הלילה ושל בין הערבים מכפר על עבירות של כל היום הדא הוא דכתיב צדק ילין בה, וכתיב (ישעיה לג כד) העם היושב בה נשוא עוון. כי ילין מדבר בלן בה, הוצרך להביא פסוק העם היושב בה על היום כי הוא זמן ישיבה ולא זמן לינה ושכיבה. ולפי זה תמיד של הלילה היה מכפר על עבירות היום. ועוד קשה למה אמר שזמנו של תמיד של בין הערבים כל הלילה ולמה לא הזכיר זה בתמיד של בוקר שזמנו כל היום. ועוד קשה שבפרשת תצוה ובפרשת פנחס לא הזכיר עולת הבוקר כי אם פעם אחת ותמיד של בין הערבים הזכיר שתי פעמים. ונראה לפי שחטא היום כפול במעשה ובמחשבה ועוד שכל היום אדם פנוי לעבירה, על כן הזכיר שתי פעמים בין הערבים כי כפרתו כפולה וזמנו כל הלילה לכפר על חטא של כל היום, אבל הלילה אינו זמן הפעולה ועל הרוב עיקר חטא הלילה בהרהור כמו שנאמר חושבי און ופועלי רע על משכבותם באור הבוקר יעשוה. ועוד שרוב הלילה האדם ישן על מטתו ואם כן עולת הבוקר אינו מכפר כי אם על ההרהור ולא פירט זמנו כל היום כי אינו צריך לכפר על חטא של כל הלילה:

(ג) ולבש הכהן מדו בד וגו'. פירש הרמב"ן שתרומת הדשן צריך בגדי כהונה ואין עבודה בשני בגדים מכל מקום פירט הכתוב אלו הבגדים לדבר שנתחדש בהם שיהא הכתונת כמדתו ושלא יהא דבר חוצץ בין מכנסים לבשרו, וקשה על זה למה פירט חידושין אלו כאן והיה לו לכותבם בפרשת תצוה כי שם מקומו שמדבר בתיקון הבגדים:

ואומר אני ליישב זה, לפי שעולה מכפר על הרהור הלב שעיקרו בלילה, ועיקר ההרהור בעריות כי מן זה ההרהור יבוא לידי מעשה מעצמו דהיינו טומאת הקרי, ודבר זה נקרא גם שפיכות דמים כי הוצאת זרע לבטלה הבא על ידי ההרהור דומה לשפיכות דמים דהיינו דם זרעיותיו כמו שלמדו מן פסוק שוחטי הילדים בנחלים (ישעיה נז ה) קרי ביה שוחטי וסוחטי (נדה יג א). וכבר ידעת שהמכנסים מכפרים על גילוי עריות והכתונת מכפר על שפיכות דמים כדאיתא במסכת ערכין (טז א) והעולה מכפר על ההרהור הכולל גילוי עריות ושפיכות דמים כאחד, על כן נאמר בהרמת הדשן של העולה ולבש הכהן מדו בד, זהו הכתונת המכפר על שפיכות דמים ומכנסי בד המכפרים על גילוי עריות. ולכך פירט אשר תאכל האש את העולה לומר לך אף על פי שיש באפר תערובת שאר מינים מכל מקום אין הרמה זו בשני בגדים אלו כי אם בעבור היות בה אפר העולה המכפר על ההרהור, ולפי שבאמת אין כאן לא גילוי עריות ממש ולא שפיכות דמים ממש אלא דבר הדומה להם סלקא דעתך אמינא שאף אם לא יהיה הכתונת כמדתו ואף אם יהיה דבר חוצץ בין מכנסים לבשרו לא עיכב על כן פירט לומר שגם כאן יהיו כתיקונם מכל צד:

ובמדרש אמרו (ויקרא רבה ז ו) זאת תורת העולה הוא העולה על מוקדה, **כל המתגאה נידון באש וכו'**. אין כוונתו להוציא מקרא זה מידי פשוטו ולפרש הוא העולה על האדם המתגאה, אלא שדעת מדרש זה לומר **שהעולה מכפרת על גסות הרוח**. ויש לו קצת סיוע מן פסוק והעולה על רוחכם (יחזקאל כ לב) דהיינו על גסות הרוח, על כן דין העולה באש אשר טבעו לעלות, על כן אמר הוא העולה על מוקדה כי מוקד אש המזבח העולה למעלה הוא כפרה על הגס רוח העולה בגדולות ונפלאות ממנו. ועל כוונה זו הזכיר הרמת הדשן, **כי התיקון הוא הדשן** שיאמר ואנכי עפר ואפר כאברהם ואז ירום ונשא וגבה מאד **כי כל המשפיל עצמו הקדוש ברוך הוא מגביהו**, וזה שאמר והרים את הדשן. ולזה פירט שני בגדים אלו שילבש הכהן המכפר ולבש הכהן מדו בד, כמדתו שלא יהיה בגד נשיאותו ארוך ממנו אלא כמדתו כי מאן דלבש מדא ילבש מדא (ברכות כח א) כמדתו ולא ילך בגדולות ובנפלאות ממנו, ומכנסי בד המכפרים על גילוי עריות כמו שאמרו חז"ל (עיין סוטה ד ב) כל המתגאה כאילו בא על כל העריות וכו', ושימת הדשן אצל המזבח כי גם המזבח מורה על גדר הענוה כמבואר למעלה בפרשת משפטים:

(ט) מצות תאכל במקום קדוש בחצר אוהל מועד יאכלוה. פירש רש"י במקום קדוש ואיזהו בחצר אוהל מועד, ומכל מקום במקום קדוש מיותר. גם תאכל יאכלוה אחד מהם מיותר.... ואף על פי שבאמת המקום ההוא קדוש מכל מקום אין קפידא על האוכל מצד קדושת המקום כי אם מצד שצריך להסמיך אכילתו אל אכילת המזבח להורות שכמו שאכילת המזבח מכפר כך אכילת הכהנים הבעלים מתכפרין בהם:

אמנם בחינת הנאכלת היא המצה, מצד היותה נקיה מן השאור יש במצה צד קדושה על כן נאמר מצות תאכל במקום קדוש, כי מצד בחינת המצה יש קפידא שיהיה המקום קדוש. ואחר כך נתן טעם על שניהם כי על מה שאמר בחצר אוהל מועד יאכלוה, זהו לפי שחלקם נתתי אותה מאשי, על כן צריכין שניהם להיות במחיצה אחת. ועל מה שאמר מצות תאכל במקום קדוש, נתן טעם ואמר קודש קדשים היא כחטאת וכאשם כי החטאת והאשם הבאים על כפרת החטא נקראו קודש קדשים **כי הצדיק גמור שלא חטא כלל קודש הוא לה' אבל החוטא ושב בתשובה הוא קודש קדשים**, כי במקום שבעלי תשובה עומדים אין צדיקים גמורים יכולים לעמוד בה (ברכות לד ב), וחז"ל אמרו (יומא פו ב) שהעושה תשובה מאהבה הזדונות נעשין לו כזכויות, כמו שיתבאר בעזר ה' לקמן פרשת וילך, **וזה מדריגה גדולה שאינו בצדיק גמור** מלבד שאר מעלות שזכרו חז"ל שם, על כן דין הוא שיהיה החטאת קודש קדשים, וכן המצה צריכה מקום קדוש מזה הטעם כי גם היא קודש קדשים מצד הרחקת השאור שבעיסה המחלל קדושת האדם:

וטעם הרחקת השאור נראה לפרש בשני דרכים. הדרך האחד הוא, כדברי רבי אלכסנדרי שאמר (ברכות יז א) רצוננו לעשות רצונך אלא ששאור שבעיסה מעכב, ועל זה הדרך פירשנו למעלה פסוק כל שאור וכל דבש לא תקטירו בפרשת ויקרא עיין שם, ועל זה נאמר כאן קודש קדשים כחטאת וכאשם, כי על ידי זביחת הקרבן האדם זובח יצרו ויבוקש והנה איננו על כן גם המנחה באה נקיה מן השאור, אמנם שתי הלחם של עצרת באו דוקא חמץ כי אלמלא היצר הרע לא היו התחתונים צריכין אל התורה יותר מן העליונים כי בטענה זו נצח משה המלאכים ואמר כלום יש יצר הרע ביניכם וכו' (שבת פט א), ועוד שמציאות היצר הרע הכרחי ואלמלא הוא לא בנה האדם בית ולא נשא אשה, ובמקום התורה אין לחוש שמא יפרוץ גדרו כי התורה תבלין אליו. אבל התודה היו בו חלת חמץ ומצה כאחד, כי המצה לאות שכבר נכנע בעמל לבו כמו שנאמר אצל ארבעה שצריכין להודות ויכנע בעמל לבם (תהלים קז יב) כי הרשעים ברשות לבם וכו' וחז"ל דרשו פסוק זובח תודה יכבדנני (שם נ כג) על הזובח יצרו ומתוודה עליו וכו' (סנהדרין מג ב) ומשם ראיה שזביחת התודה היינו זביחת היצר הרע על כן מביא לאות חלות מצות נקיות מן השאור, אבל מכל מקום צריך עדיין אל היצר הרע לקיום המין על כן היו גם חלות חמץ. **והיו שלוש חלות מצה כנגד חלה אחת של חמץ לבטל מציאותו ברובו כי כל אדם ישלש שנותיו באורייתא תליתאי במקרא, ומשנה, ותלמוד, וחלק רביעי יתן אל קיום גופו:**

אמנם לפי שלא מצינו במנחת חוטא שום חמץ, נוכל לומר בהיפך זה שזה שמביא קרבן על חטאו מעצמו בלא הכרח ודאי לא נשאר בו כלום מן השאור הפנימי, אבל הזובח תודה אחר שבאו עליו יסורים המכריחים אותו על התשובה ודאי נשאר בו רושם מן השאור הפנימי, **ותדע ותשכיל כי חמץ אותיות מצה והם שוים במבטא כי הה"א והחי"ת מתחלפין באותיות אחה"ע, אך שיש לחמץ מספר שלוש יתר על מצה וכנגד זה היה כנגד כל חלת חמץ שלוש של מצה כדי שיהיו שוים בכמות**, ויש בזה רמז שיש ליצר הרע יתרון על היצר הטוב מספר שלוש הם שלוש טענות שזכר בספר חובת הלבבות שיש ליצר הרע על היצר הטוב ואם יבוא לנצחו אזי יעמדו כנגדו חוט המשולש במקרא ומשנה ותלמוד ואז יהיה פשר דבר ביניהם חציו לה' וחציו לכם:

דרך שני הוא היותר נכון וקרוב לשמוע, שהמצה סימן אל ההכנעה כעיסת מצה שאינו עולה למעלה, ומצה של חג הפסח יוכיח כי היא סימן חירות וגאולה, לפי שלא חשק ה' בישראל כי אם בעבור שהם ממעטים את עצמם כמו שלמדו (חולין פט א) מן פסוק (דברים ז ז) לא מרובכם מכל העמים חשק ה' בכם כי אתם המעט כי מה ה' שואל ממך כי אם ליראה (שם י יב) שהענוה מביאה לידי יראה וכל עוד שההכנעה מצויה בתחתונים ביותר לפי זה ביותר תגלה ותראה מלכות שמים כי הוא יתברך גאות לבש ואין עוד מלבדו. וזהו טעם גלות מצרים להכניעם בכור עוני, וחסו בשם ה' (צפניה ג יב), ועל ידי ההכנעה יצאו לחירות מן המלכויות ונכנסו בעול מלכות שמים. ולפיכך דין החמץ בשריפה דוקא כי נימוס קלוסין הוא שכל המתגאה נידון באש כדאיתא במדרש על פסוק זאת תורת העולה הוא העולה על מוקדה, כי הרוצה לעלות למעלה כטבע החמץ העולה למעלה ראוי להיות נידון באש אשר טבעו לעלות למעלה. ולפיכך דין החמץ במשהו כי בכל המדות צריך האדם לילך בדרך ממוצע חוץ מן הגאוה שאמרו חז"ל (סוטה ה א) לא מינה ולא מקצתה, הרי שאסרו אפילו משהו מן הגאוה כך משהו מן החמץ אסור, וכן אמרו חז"ל (אבות ד ד) מאד מאד הוי שפל רוח בפני כל אדם, והוא רמז להפלגת הענין ולהרחיקו מכל וכל:

ולדברי רבי אלכסנדרי שהמשיל היצר הרע לשאור שבעיסה, נוכל לומר שלכך אסרו גם המשהו לפי שאמרו חז"ל (בראשית רבה כב ו) מתחילה דומה היצר הרע לחוט של עכביש דהיינו משהו ואחר כך הוא מבצבץ ועולה עד שיהיה כעבותות העגלה ויעלה חמס גבר לאין מרפא, על כן לא יהיה קטן בעיני האדם אפילו משהו ממנו כי מעט מן השאור מבצבץ ועולה כאמור, ומטעם זה היו מביאים על קרבן תודה שלושים חלות מצות כי אצל ארבעה שצריכין להודות נאמר ויכנע בעמל לבם. ואחר ההכנעה ראוי שיקריבו חלות מצות שלושים, ואולי הוא כנגד המלכות שנקנית בשלושים מעלות והם כוללים כל מיני התנשאות השייכים למלך, וזה המתגאה אחד בכולם או במקצתם, אחר שנכנע בעמל לבו יביא שלושים מצות המורים על ההכנעה לומר שלא נשאר בהם עד אחד ואפילו משהו אין בו. ועשר של חמץ המורה על הרוממות והתנשאות ליתן כל הגדולה והרוממות לסיבה ראשונה יתברך הכלול בעשר ספירות בלימה וכבוד אלהים הסתר דבר. ומטעם זה המצה סימן גאולה וחירות בכל מקום הן ביציאת מצרים הן בקרבן תודה, כמו שנאמר (תהלים קז ב) יאמרו גאולי ה' אשר גאלם מיד צר וגו', וזה קאי על כל ארבעה שצריכין להודות שנגאלו בעבור שנכנע בעמל לבם וגו' ועל כן הוא מקריב חלות מצות. הן במנחות, כי על ידי הקרבנות נגאל האדם מיד היצר הרע אשר מצודתו פרוסה עליו ללכדו בחבלי עוני והוא יוצא לחירות מן היסורין ומן המלכויות ומן מלאך המות, על ידי הקרבן המביאו לידי רוח נשברה והכנעה על כן דין המנחות לאפות מצה, והם דומים לחטאת ואשם בדרך שנתבאר:

(כא) וכלי חרש אשר תבושל בו ישבר וגו'. פירש רש"י והוא הדין לכל הקדשים. ומכל מקום הדבר צריך ביאור למה כתבה התורה דין זה דוקא גבי חטאת הבא לכפרה. וכפי הפשט נוכל לומר לפי שהתורה העידה על כלי חרס שאינו יוצא מידי דופיו לעולם (פסחים ל ב), וסלקא דעתך אמינא דוקא בקדשים קלים הנאכלים לשני ימים ולילה אחת שהמאכל מתעכב בקדירה זמן רב על כן הוא בולע כל כך הרבה עד שאינו יוצא מידי דופיו לעולם, אבל קודשי קדשים שאינן נאכלין כי אם ליום אחד ולילה אחת סלקא דעתך אמינא שבזמן מועט כזה אינו בולע כל כך הרבה ויש תקנה אף לכלי חרס בשטיפה קמשמע לן:

ועל צד הרמז קרוב לשמוע, שטהרת הכלים יש להם דמיון לטהרת החוטא המקריב חטאת, כי כמו שהכלים יש מהם שבולעים הרבה מן האיסור ולא יוכל לצאת על ידי שטיפה ואין להם תקנה כי אם בשבירה, ויש מהם שאינן בולעים הרבה מן האיסור ויש להם תקנה בשטיפה, כך יש לך אדם חוטא שבולע הרבה מן האיסור וקשה לו לעזוב ההרגל ואין לו תקנה כי אם בשבירת לבו כי הוא הכלי שנתבשל בו האיסור, ויש לך אדם שאינו בולע הרבה ויש לו תקנה בכל דהו כדרך שאמרו חז"ל (ערכין טו ב) מאי תקנתיה של מספר לשון הרע אם תלמיד חכם הוא יעסוק בתורה שנאמר (משלי טו ד) מרפא לשון עץ חיים, ואם עם הארץ הוא ישפיל עצמו שנאמר (שם) וסלף בה שבר ברוח. ומן חטא לשון הרע יוקח לכל חטאת ולכל עוון שבזמן שאין בית המקדש קיים אין תקנה לעם הארץ כי אם בשבירת לבו הכלי שנתבשל בו החטא, ולתלמיד חכם יש תקנה בכל חטא על ידי תלמוד תורה, וחטא בני עלי יוכיח שאינו מתכפר בזבח ומנחה אבל מתכפר הוא בתלמוד תורה (ראש השנה יח א):

על כן כתבה התורה דין הכלים אצל החטאת, לומר לך שבזמן שאין זבח ומנחה אז טהרת החוטא כטהרת הכלים, כי כל עם הארץ נמשל לכלי חרס ואינו יוצא מידי דופיו כי אם בשבירת לבו, וכל תלמיד חכם יש לו דין כלי נחושת שיש לו תקנה על ידי מריקה ושטיפה מבית ומחוץ, כך כל תלמיד חכם יש לו תקנה על ידי התורה שנמשלה למים המטהרו מבית ומחוץ כי על ידי התורה יהיה תוכו כברו כמו שנאמר (שמות כה יא) מבית ומחוץ תצפנו כדרך שנתבאר שם בפרשת תרומה, וזה הדבר שאמרנו שכל אדם דומה לכלי מה.

**כלי יקר ויקרא פרק ז**

(יא) וזאת תורת זבח השלמים אשר יקריב לה'...

ועל צד הרמז יתכן לפרש חמש פעמים זאת תורת שנאמרו בפרשה זו, כנגד חמשה חומשי תורה שהעוסק בהם דומה כאילו הקריב חמשה מיני קרבנות אלו עולה, ומנחה, וחטאת, ואשם, ושלמים. אבל המילואים לא היו כי אם לשעה ולא לדורות. וכדרך זה מצינו חמש זאת תורת בפרשת מצורע כי גם שם אמרו חז"ל (ערכין טו ב) מאי תקנתיה של מספר לשון הרע אם תלמיד חכם הוא יעסוק בתורה וכו', ואם כן התורה מצלת מן לשון הרע המסבב חמשה מיני צרעת אלו והעוסק בחמשה חומשי תורה ניצול מהם כדרך שפירש בעקידה שבכל ספר נזכר עונש חטא הלשון. כך בקרבנות אלו העוסק בחמשה ספרים אלו דומה כאילו הקריב חמשה מיני קרבנות אלו, כי העוסק בספר בראשית דומה כאילו הקריב עולה, והוא זאת תורת העולה כי בו מבואר תורת העולה כי הבל הקריב עולה מבכורות צאנו (בראשית ד ד) וכן בנח כתיב (שם ח כ) ויעל עולות במזבח וכן אברהם ויקח את האיל ויעלהו לעולה תחת בנו (שם כב יג) וכן ביעקב ויזבח זבחים לאלהי אביו יצחק (שם מו א). והעוסק בספר שמות כאילו הקריב מנחה, כי כל המנחות באות מצה ובספר זה מבוארים כל דיני מצה והוראתה וצירופה לקרבן פסח שנאכל על מצות וכתיב (שמות לד כה) לא תשחט על חמץ דם זבחי:

והעוסק בספר ויקרא כאילו הקריב חטאת. אף על פי שכל הקרבנות מבוארין בספר זה מכל מקום עיקר הספר תורת החטאת הוא, כי אחר שחטאו ישראל בעגל אשר הוא היה התחלה לכל חטאת ולכל עוון נתן ה' מקום לחוטאים שיוכלו לבוא לידי כפרה על ידי הקרבן ואגב זה נזכרו כל הקרבנות שיש בכולם צד חטא חוץ מן השלמים:

והעוסק בספר במדבר כאילו הקריב אשם, כי בו נאמר כל תורת האשם בפרשת נשא (במדבר ה ו) איש או אשה כי יעשו מכל חטאת האדם ואשמה הנפש ההוא וגו'. ואף על פי שכבר נאמר דין האשם בפרשת ויקרא (ה יד) מכל מקום נשנית שם לדבר שנתחדש בו כמו שפירש רש"י שם, ואם כן על ידי לימוד הפרשה עם הדבר שנתחדש בו נגמר כל תורת האשם:

והעוסק בספר דברים כאילו הקריב שלמים, כי בפרשת כי תבוא (דברים כז ז) נאמר וזבחת שלמים ואכלת שם וגו'. וכן בפרשת ראה נאמרו כל דיני השלמים קדשים קלים כמו שנאמר (שם יב כז) ודם זבחיך ישפך על מזבח ה' אלהיך והבשר תאכל. ושם נגמרו דיני השלמים מחמת כמה דברים שנתחדשו בהם. על כן נאמרו חמש זאת תורת אלו כי העוסק בכל ספר מיוחד שכרו הרבה כאילו הקריב מין אותו קרבן המבואר באותו ספר. והמשכילים יבינו לרבים ענין יקר זה כי ברור ונכון הוא: